“ศบค.” ปรับแผนคุมโควิด สมุทรสาคร ลุยตรวจภูมิคุ้มกันผู้ติดเชื้อ ก่อนคลายล็อก
“ศบค.” ปรับแผนคุมโควิด สมุทรสาคร ลุยตรวจภูมิคุ้มกันผู้ติดเชื้อ ก่อนคลายล็อก
“ศบค.” ปรับแผนคุมโควิด สมุทรสาคร ลุยตรวจภูมิคุ้มกันผู้ติดเชื้อ ก่อนคลายล็อก
11 ก.พ. 2564

ผู้สื่อข่าวรายงานว่า ที่ศูนย์บริหารสถานการณ์การแพร่ระบาดโรคติดเชื้อไวรัสโคโรนาสายพันธุ์ใหม่ (โควิด-19) หรือ ศบค. ทำเนียบรัฐบาล วันนี้ (11 ก.พ.64) พญ.อภิสมัย ศรีรังสรรค์ ผู้ช่วยโฆษก ศบค. กล่าวถึงสถานการณ์การแพร่ระบาดของเชื้อไวรัสโควิด-19 ในจังหวัดสมุทรสาคร ระบุว่า หลังจากมีการประกาศมาตรการต่างๆเพื่อควบคุมโรคมา 2-3 เดือน จึงมีการหารือถึงการผ่อนคลายมาตรการ
โดยที่ผ่านมา จ.สมุทรสาครมีแผนการคัดกรองเชิงรุกในสถานที่ต่างๆ 1,880 แห่ง เป็นโรงงานขนาดใหญ่พนักงาน 500 คน 97 แห่ง โรงงานขนาดกลาง 200-500 คน 223 แห่ง โรงงานขนาดเล็ก 50-200 คน 953 แห่ง และตลาดสด 15 แห่ง ชุมชน 592 แห่ง โดยรวมคัดกรองแล้ว 1,048 แห่ง จึงนำไปสู่การคัดแยกพื้นที่ที่พบผู้ติดเชื้อ 0 % น้อยกว่า 10 % และมากกว่า 10 % จากนั้นระดมตรวจในโรงงานที่มีการติดเชื้อมากกว่า 10 % จึงกำหนดให้ 9 โรงงาน อยู่ในมาตรการบับเบิ้ลแอนด์ซีล จำนวน 42,424 ราย คาดหวังว่าด้วยกลไกของโรค เมื่อแรงงาน ติดเชื้อไม่มีอาการทำงานต่อ นานไปเรื่อยๆควรมีภาวะภูมิคุ้มกันเกิดขึ้นตามธรรมชาติ
พญ.อภิสมัย ระบุว่า มาตรการจังหวัดจากนี้ตั้งแต่ 15 ก.พ.ไปอีก 5 วัน จะมีการตรวจภูมิคุ้มกันที่เกิดจากธรรมชาติเมื่อมีการติดเชื้อ ซึ่งร่างกายจะสร้างขึ้นมา โดยจะเร่งตรวจวันละ 8,000 ราย เป็นต้นไป ซึ่งศบค.มีการคุยเบื้องต้น ถ้าพบว่าแรงงานผู้ติดเชื้อหรือเสี่ยงสูง เกิดภูมิคุ้มกันตามธรรมชาติแล้ว ก็มีมาตรการทบทวนว่าควรให้แรงงานกลับบ้านและใช้ชีวิตได้ปกติ เพื่อให้สมุทรสาครผ่อนคลายทำมาหากินและใช้ชีวิตได้ปกติ นี่คือแผนมาตรการที่จะเกิดในสัปดาห์หน้าของสมุทรสาคร แต่หลังจากทำมาตรการออกไปเป็นไปตามการคาดการณ์หรือไม่ จะผ่อนคลายมาตรการหรือไม่ต้องติดตามสัปดาห์หน้า
ทั้งนี้ ในส่วนของตัวเลขผู้ติดเชื้อโควิด-19 ในพื้นที่สมุทรสาคร ทางด้านสำนักงานสาธารณสุขจังหวัดสมุทรสาคร (สสจ.) รายงานข้อมูลล่าสุด ณ เวลา 24.00 น.ของวันที่ 10 ก.พ.64 พบผู้ป่วยรายใหม่อีก 129 ราย ลดลงอย่างต่อเนื่องจากวันก่อนหน้านี้ที่พบผู้ติดเชื้อรายใหม่ 132 ราย
สำหรับผู้ติดเชื้อรายใหม่ล แบ่งเป็น ผู้ป่วยจากการค้นหาเชิงรุก 73 ราย เป็นคนไทย 11 ราย และแรงงานต่างด้าว 629 ราย ส่วนผู้ป่วยในโรงพยาบาล 56 ราย เป็นคนไทย 30 ราย แรงงานต่างด้าว 26 ราย ทำให้ขณะนี้จังหวัดสมุทรสาครมียอดผู้ป่วยยืนยันสะสม รวมเป็น 15,476 ราย ยอดเสียชีวิตสะสม 6 ราย ซึ่งขณะนี้ สสจ.สมุทรสาคร ได้ดำเนินการค้นหาเชิงรุกไปแล้ว 173,180 ราย